ประกาศคณะกรรมการกองทุนบำเหน็จบำนาญข้าราชการ  เรื่อง หลักเกณฑ์การลงทุนในสัญญาซื้อขายล่วงหน้า
ประกาศคณะกรรมการกองทุนบำเหน็จบำนาญข้าราชการ
ประกาศคณะกรรมการกองทุนบำเหน็จบำนาญข้าราชการ
เรื่อง
หลักเกณฑ์การลงทุนในสัญญาซื้อขายล่วงหน้า[๑]
 

อาศัยอำนาจตามความในมาตรา
๒๖ (๑) แห่งพระราชบัญญัติกองทุนบำเหน็จบำนาญข้าราชการ พ.ศ. ๒๕๓๙ และข้อ ๒ (๒)
แห่งประกาศกระทรวงการคลัง เรื่อง กำหนดหลักทรัพย์อื่นที่บริษัทจัดการกองทุนบำเหน็จบำนาญข้าราชการอาจนำเงินกองทุนย่อยไปลงทุน
ลงวันที่ ๖ กันยายน พ.ศ. ๒๕๔๙
คณะกรรมการกองทุนบำเหน็จบำนาญข้าราชการจึงออกประกาศไว้ ดังต่อไปนี้

ข้อ ๑ ในประกาศนี้
การลงทุนในสัญญาซื้อขายล่วงหน้า
หมายถึง การลงทุนในสัญญาซื้อขายล่วงหน้าของศูนย์ซื้อขายสัญญาซื้อขายล่วงหน้าตามกฎหมายว่าด้วยสัญญาซื้อขายล่วงหน้า

ข้อ ๒ การลงทุนในสัญญาซื้อขายล่วงหน้าต้องอยู่ภายในขอบแห่งวัตถุประสงค์
ดังนี้
๒.๑
เพื่อบริหารและป้องกันความเสี่ยง (Hedging) กรณีใดกรณีหนึ่งหรือหลายกรณี
ดังต่อไปนี้
๒.๑.๑
ลดความเสี่ยงเงินของกองทุนด้านขนาดของความเสี่ยง (Risk Magnitude) หรือประเภทของความเสี่ยง (Underlying Risk) โดยลงทุนในตราสารอนุพันธ์ที่อ้างอิงกับหลักทรัพย์ กลุ่มหลักทรัพย์
หรือดัชนีกลุ่มหลักทรัพย์ที่สอดคล้องกับสินทรัพย์ในเงินกองทุน
๒.๑.๒
ปรับมูลค่าน้ำหนักความเสี่ยงเงินของกองทุน (ค่า Beta
เงินของกองทุนประเภทตราสารทุน หรือ ค่า Effective Duration เงินของกองทุนประเภทตราสารหนี้)
๒.๑.๓
บริหารกระแสเงินสดรับ (Equitizing Cash Flows)
ที่มีกำหนดเวลาแน่นอนและจำนวนเงินชัดเจน เช่น เงินรับสมาชิก และเงินปันผล เป็นต้น
๒.๒
เพื่อปรับสัดส่วนการลงทุนให้เป็นไปตามแผนการจัดสรรการลงทุน (Asset Allocation)
๒.๓
เพื่อบริหารผลตอบแทนจากส่วนต่างของราคาระหว่างตลาดซื้อขายปัจจุบันกับตลาดซื้อขายล่วงหน้า
(Arbitrage)
กรณีราคาของหลักทรัพย์นั้นไม่เป็นไปตามหลักทฤษฎีอันเกิดจากความไม่สมบูรณ์ของตลาด

ข้อ ๓ สัญญาซื้อขายล่วงหน้าที่ลงทุนจะต้องเกี่ยวข้องกับนโยบายการลงทุน
หรือตราสารที่อ้างอิงกับหลักทรัพย์ กลุ่มหลักทรัพย์
หรือดัชนีกลุ่มหลักทรัพย์ที่สอดคล้องกับเงินของกองทุน
ทั้งนี้
มิให้ลงทุนในสัญญาซื้อขายล่วงหน้าด้วยการก่อภาระผูกพันโดยไม่มีหลักทรัพย์มารองรับหรืออ้างอิง
เว้นแต่ เป็นการลงทุนโดยมีวัตุประสงค์เพื่อบริหารกระแสเงินสดรับ (Equitizing Cash Flows)

ข้อ ๔ การลงทุนในสัญญาซื้อขายล่วงหน้าจะต้องมีจำนวนสัญญา
หรือวงเงินไม่เกินสถานะ (Position Limit) ที่ศูนย์ซื้อขายสัญญาซื้อขายล่วงหน้ากำหนด ทั้งนี้ ต้องไม่เกิน ๑๐,๐๐๐ สัญญา หรือตามที่คณะกรรมการกำหนด

ข้อ ๕ เมื่อลงทุนในสัญญาซื้อขายล่วงหน้าแล้ว
ให้รายงานผลการลงทุนต่อคณะอนุกรรมการจัดการลงทุนเพื่อทราบอย่างน้อยเดือนละหนึ่งครั้ง

ทั้งนี้
ตั้งแต่บัดนี้เป็นต้นไป


ประกาศ ณ วันที่ ๖
พฤศจิกายน พ.ศ. ๒๕๔๙
ศุภรัตน์ ควัฒน์กุล
ปลัดกระทรวงการคลัง
ประธานกรรมการกองทุนบำเหน็จบำนาญข้าราชการ










ปริยานุช/ผู้จัดทำ
๒๐ ตุลาคม ๒๕๕๒

นันท์นภัสร์/ตรวจ
๒๐ ตุลาคม ๒๕๕๒

โชติกานต์/ปรับปรุง
๒ พฤษภาคม ๒๕๕๙





[๑] ราชกิจจานุเบกษา
เล่ม ๑๒๖/ตอนพิเศษ ๑๕๐ ง/หน้า ๓๗/๑๒ ตุลาคม ๒๕๕๒